b'\n_START_ARTICLE_\nViktoras Jurgutis\n_START_PARAGRAPH_\nViktoras Jurgutis (1942 m. sausio 1 d. Kaune -1995 m. kovo 1 d. Pag\xc4\x97giuose, \xc5\xa0ilut\xc4\x97s r.), muzikos mokytojas ir chorvedys.\n_START_SECTION_\nBiografija\n_START_PARAGRAPH_\nBaig\xc4\x99s Pag\xc4\x97gi\xc5\xb3 vidurin\xc4\x97s mokyklos a\xc5\xa1tuonias klases, 1958\xe2\x80\x931967 su pertrauka (tarnavo sovietin\xc4\x97je armijoje) choro dirigavimo mok\xc4\x97si Klaip\xc4\x97dos muzikos technikume (d\xc4\x97st. R. Varnas)._NEWLINE_Nuo 1967 rudens iki mirties dirbo Pag\xc4\x97giuose. Buvo kult\xc5\xabros nam\xc5\xb3 meno vadovas ir mokyklos \xe2\x80\x93 internato muzikos mokytojas. Vadovavo suaugusi\xc5\xb3j\xc5\xb3 ir moksleivi\xc5\xb3 chorams, vokaliniams bei instrumentiniams ansambliams, akompanavo \xc5\xa1ok\xc4\x97jams. Su savo vadovaujamais kolektyvais koncertavo Pag\xc4\x97giuose, \xc5\xa0ilut\xc4\x97je, \xc5\xa0ilal\xc4\x97je, Kretingoje, Jurbarke, Klaip\xc4\x97doje ir Kaliningrado srityje, dalyvavo dain\xc5\xb3 \xc5\xa1vent\xc4\x97se ir kituose kult\xc5\xabros renginiuose. 1985 respublikinei dain\xc5\xb3 \xc5\xa1ventei ir 1990 Lietuvos tautinei dain\xc5\xb3 \xc5\xa1ventei pareng\xc4\x97 Pag\xc4\x97gi\xc5\xb3 kult\xc5\xabros nam\xc5\xb3 mi\xc5\xa1r\xc5\xb3j\xc4\xaf chor\xc4\x85, o 1994 I Pasaulio lietuvi\xc5\xb3 dain\xc5\xb3 \xc5\xa1ventei Vilniuje moter\xc5\xb3 chor\xc4\x85. Yra dirigav\xc4\x99s dain\xc5\xb3 \xc5\xa1vent\xc4\x97se \xc5\xa0ilut\xc4\x97je, Jurbarke, Klaip\xc4\x97doje ir Rambyno kalne.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'